গর্ভাবস্থার সময়টুকু নারী জীবনের সবচেয়ে আরাধ্য সময়ের একটি। জীবনের পূর্ণতা প্রাপ্তির এ সময়ে একজন নারীর জীবনযাত্রা, শরীরের গড়নসহ সবকিছুতেই আসে পরিবর্তন, আর এই পরিবর্তনের সঙ্গে খাপ খাওয়াতে গিয়ে মাকে অনেক ধরনের অস্বস্তিতে পড়তে হয়। এই অস্বস্তি শুধু শারীরিক গড়ন নয়, খাবারদাবার থেকে শুরু করে রাতে ঘুমানো পর্যন্ত প্রায় প্রতিটি বিষয়ে। তাই এমন কিছু অস্বস্তির সমাধান আজ জেনে নিন; যা কিছুটা হলেও আপনাকে আরাম দিতে সক্ষম হবে। গর্ভাবস্থার শুরু থেকেই মায়ের খাবারের রুচিতে পরিবর্তন আসে অনেকটা। অনেকের আবার বমি বমি ভাব হয়, সকালবেলা কিছুই খেতে পারেন না। এ ক্ষেত্রে তরমুজ আপনাকে দিতে পারে কিছুটা ভালো স্বাদের সন্ধান। গরমের সময় তো বটেই, এখন বছরের বেশ খানিকটা সময়জুড়েই পাওয়া যায় এই ফল। হালকা লবণ তরমুজের ওপর ছিটিয়ে দিয়ে খেলে অন্তঃসত্তা ভালো স্বাদের সন্ধান পাবেন।